‘SA se oliereserwes vir eers veilig’ sê Outa(Argieffoto: Pixabay.com) Die Organisasie teen Belastingmisbruik (Outa) het Vrydag die staking van hofverrigtinge oor die onwettige verkoop van Suid-Afrikaanse brandstofreserwes meer as drie jaar gelede, verwelkom. Die saak sou vandag in die hooggeregshof in Kaapstad aangehoor word. Outa sê in ŉ verklaring die Sentrale Energiefonds het egter vroeër die week ŉ beëdigde verklaring by die hof ingedien, wat die hofverrigtinge eers in sy spore gestuit het. Dit kom nadat Glencore, die ander party en een van die maatskappye wat die oliereserwes gekoop het, ŉ aansoek vroeër vanjaar ingedien het om die Sentrale Energiefonds te verhoed om aanvullende beëdigde verklarings by die hof in te dien. Indien die inligting wat in dié verklarings vervat is uit die hofverrigtinge uitgesluit sou word, sou dit tot nadeel van die Sentrale Energiefonds se poging gewees het om te verhoed dat die verkoop van die reserwes deurgaan, het Outa gesê. Die brandstofreserwes word tans in Saldanha gestoor en die Sentrale Energiefonds weier om dit beskikbaar te stel aan die kopers totdat die saak afgehandel is. Outa sê hy het aan Gwede Mantashe, minister van minerale hulpbronne, geskryf en gevra om in te gryp. Hy het egter geen formele korrespondensie van die departement af ontvang nie. Outa glo egter die brief aan die minister het gehelp. “Dikwels fokus ons op potensiële rampe, maar versuim om die klein oorwinnings te vier wat geregtigheid moontlik maak en verhoed dat katastrofiese dinge gebeur. Hierdie ooreenkoms tussen die partye is ŉ groot prestasie, wat die kollig laat val op die rol wat die burgerlike samelewing speel om die regering aanspreeklik te hou en die land se belange te beskerm teen individuele gulsigheid,” het adv. Stefanie Fick, Outa se hoofregsbeampte, gesê. Tussen Desember 2015 en Januarie 2016 is Suid-Afrika se strategiese oliereserwes aan verskeie maatskappye verkoop glo sonder dat die nodige prosesse gevolg is. Geen goedkeuring is by die direksies van die Sentrale Energiefonds of die Strategiese Brandstoffonds (SFF) gekry soos deur die wet bepaal nie. Die 10,3 miljoen vate olie is verkoop vir $28 per vat, hoewel dit destyds sowat $40 per vat werd was. Die Valke ondersoek die transaksie.